Document ID: 32013R0212

32013R0212
L 068/30
SLUŽBENI LIST EUROPSKE UNIJE
11.03.2013.
UREDBA KOMISIJE (EU) br. 212/2013
od 11. ožujka 2013.
o zamjeni Priloga I. Uredbi (EZ) br. 396/2005 Europskog parlamenta i Vijeća u vezi s dopunama i izmjenama vezanima uz proizvode iz navedenog Priloga
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 4.,
budući da:
(1)
Nekoliko je država članica zatražilo izmjene u Prilogu I. Uredbi (EZ) br. 396/2005 u stupcu „Primjeri srodnih varijeteta ili drugih proizvoda na koje se odnosi isti MRO”.
(2)
Te su dopune neophodne kako bi se u Prilog I. Uredbi (EZ) br. 396/2005 uvrstilo novo voće, povrće i žitarice koji su postali dostupni na tržištu u državama članicama.
(3)
Primjereno je dodati sljedeće voće, povrće, žitarice i proizvode životinjskog podrijetla: Budina ruka, tangor, žižula/kineska datulja/čičimak, bobice tayberries, longan, langsat, salak (zmijsko voće), kineska artičoka, čičak, ostale vrste luka kod kojih se koristi lukovica, ostale vrste luka kod kojih se koristi zeleni dio, bijeli patlidžan, gorka dinja, tikvica lufa, zmijska buća, tikva vodenjača, meksički krastavac/čajot, bućica (kasni varijetet), mini kukuruz, izdanci mungo graha, izdanci lucerne, lišće maslačka, lišće korabice, lišće karipskoga zelja, gorki list/bitawiri, malabarski špinat, lišće banane, kineski slak/vodeni slak/vodeni špinat, vodena paprat, vodena mimoza, meksički korijandar/dugi korijandar, lišće korjenastog peršina, sveti bosiljak/tulsi, slatki bosiljak, azijski bosiljak, limunova trava, gotu kola, list divljeg betel papra, lišće karija, cvijet banane, guar, svježa soja u zrnu, indijska/divlja riža, lišće i peteljka borača, akacija, micelij gljiva, trputasta lisičina, afričko proso/korakan, biserno proso, sjemenke kanarske svjetlice, zeleni papar, jelen i med u saću.
(4)
Zbog dosljednosti je prikladno premjestiti slobodnoživuću divljač iz kategorije „Ostale životinje iz uzgoja” u „Ostale proizvode od kopnenih životinja”, a jestive cvjetove iz kategorije „ostalo” u kategoriju koja predstavlja primjer neke kulture.
(5)
Kako bi se bolje primijenila pravila o međunarodnoj taksonomskoj nomenklaturi, prikladno je usvojiti latinske nazive za pistacije, jabuke, trešnje, jagode, ostružnice, borovnice, kumkvate, krumpir, jam, ciklu, paprike, bamiju, brokulu, glavati kupus, kineski kupus, kelj, korabicu, širokolisnu endiviju, rikolu, listove i izdanke od Brassica spp., blitvu, cikoriju, listove celera, bosiljak, palminu srčiku, sirak, zrna kave, ružine latice, cvjetove jasmina, lipu, Rooibos listove, kopar, japanski papar, cimet, kurkumu, šećernu repu i banane.
(6)
Uzimajući u obzir zahtjeve zainteresiranih strana i tijela nadležnih za provedbu propisa i s obzirom na oblik u kojem se proizvodi pojavljuju na tržištu, potrebno je unijeti neke izmjene vezane uz dijelove proizvoda na koje se MRO primjenjuju.
(7)
Takve je izmjene primjereno osigurati za čaj, kakao zrna, hmelj, korabicu i proizvode životinjskog podrijetla.
(8)
Radi jasnoće je primjereno zamijeniti Prilog I. Uredbi (EZ) br. 396/2005.
(9)
Uredbu (EZ) br. 396/2005 treba stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilog I. Uredbi (EZ) br. 396/2005 zamjenjuje se tekstom u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Sastavljeno u Bruxellesu 11. ožujka 2013. godine.

Labels: 0
17
6